România a întâlnit Columbia și a pierdut partida de verificare jucată pe stadionul Civitas Metropolitano din Madrid, scor 3-2. Ianis Hagi și Florin Tănase au marcat golurile "tricolorilor".
În minutul 84 al înfruntării dintre Columbia și România, Jhon Lucumi a trimis o pasă periculoasă în interiorul careului pentru Jefferson Lerma.
Acesta a reușit să preia, dar Ianis Hagi a fost atent și a reușit să îi fure balonul și să scape singur cu portarul advers.
Fiul fostului mare jucător român, Gheroghe Hagi, cel care a înfruntat Columbia la două Campionate Mondiale (1994 și 1998) a reușit să îl învingă pe portarul Vargas cu un șut cu piciorul drept și să reducă din avantajul sud-americanilor.
La golul de 3-1 al lui Ianis Hagi, crainicul român a urlat în microfon: "3-1, a marcat pentru România cine altcineva decât Ianis Hagi, Ianis Hagi, Ianis Hagi!".
Este de menționat faptul că la duelul de pe stadionul Civitas Metropolitano au fost doi crainici, unul român și unul columbian.
Fanii români prezeți în tribune și în fața televizorelor au început să viseze la un rezultat de egalitate în minutul 90+4. Dennis Man a reușit să paseze bine în careul advers, iar mingea a ajuns la Florin Tănase.
Fostul jucător al FCSB-ului a reușit să oprescă mingea și să șuteze la colțul lung, fără prea mari speranțe pentru portarul columbian. Imediat după golul României, arbitrul spaniol Alejandro Muniz Ruiz a fluierat finalul și, astfel, Columbia a câștigat cu scorul de 3-2.